A Bizottság 2471/1999/EK rendelete
(1999. november 23.)
a Feröer-szigetekről származó egyes halakra és halászati termékekre vonatkozó közösségi vámkontingensek megnyitásáról és kezeléséről szóló 669/97/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1034/98/EK bizottsági rendelettel [1] módosított, a Feröer-szigetekről származó egyes halakra és halászati termékekre közösségi vámkontingensek és vámplafonok megnyitásáról és kezeléséről, azokra közösségi felügyelet bevezetéséről, valamint az ezen intézkedések módosítására és kiigazítására vonatkozó részletes rendelkezések megállapításáról, továbbá az 1983/95/EK rendelet hatályon kívül helyezéséről szóló, 1997. április 14-i 669/97/EK tanácsi rendeletre [2] és különösen annak 5. és 6. cikkére,
(1) mivel az EK/Dánia-Feröer-szigetek vegyes bizottságának 1/99 határozata [3] lépett a Közösségben szabad forgalomba bocsátott vagy a Feröer-szigetekre importált egyes hal- és halászati termékeknél alkalmazandó vámkezelésre és szabályokra vonatkozó megállapodás 1. jegyzőkönyve helyébe;
(2) mivel az új 1. jegyzőkönyv eltörölte az egyes vámmentes hal- és halászati termékek esetében jelenleg alkalmazott referenciaárakra, a közösségi vámplafonokra és a statisztikai felügyeletre vonatkozó záradékot; mivel ezért annak II. és III. mellékletével együtt módosítani kell a 669/97/EK rendeletet az intézkedéseket bevezető cikkek elhagyásával;
(3) mivel a lazacra (09.0673) vonatkozó vámmentes kontingens helyébe korlátlan vámmentes import lépett; mivel a kontingensen belül jelenleg vámmentességet élvező egyes termékek, név szerint az elkészített és konzervált hering és makréla (09.0677), szürketőkehal-filé (09.0683), rák (09.0685) és kagyló (09.0687) esetében visszaállították a legnagyobb kedvezményes (MFN) státuszt; mivel a vámkontingensek fennmaradnak négy másik termék esetében; mivel módosítani kell a 669/97/EK rendelet I. mellékletét, hogy az figyelembe vegye ezeket a változtatásokat;
(4) mivel az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 669/97/EK rendelet a következőképpen módosul:
1. A címben az "és felső határok" és az "és közösségi felügyelet létrehozásáról" szavakat el kell hagyni.
2. Az 1. cikkben az "I. melléklet" szavak helyébe "a melléklet" szavak lépnek.
3. A 4. és 7. cikket el kell hagyni.
4. Az I. melléklet helyébe e rendelet melléklete lép.
5. Az 1999. január 1-je óta a 669/97/EK rendelet értelmében alkalmazandó 09.0671, 09.0675, 09.0679 és 09.0681 besorolási számokra vonatkozó vámkontingensek szerint importált mennyiségek beleszámítanak az e rendelet mellékletében felsorolt, tárgyhoz tartozó vámkontingensekbe.
6. A II. és III. mellékletet el kell hagyni.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 1999. augusztus 1-jétől kezdődő hatállyal kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. november 23-án.